Un bărbat din Bistrița-Năsăud a fost reținut pentru 24 de ore de polițiști, el fiind bănuit de comiterea infracțiunii de violarea vieții private. Totodată, oamenii legii au pus în aplicare 3 mandate de percheziție.
Potrivit IPJ Bistrița-Năsăud, în perioada septembrie 2022 – martie 2024, un bărbat, în vârstă de 47 de ani, ar fi distribuit unor persoane, prin intermediul rețelelor de socializare, imagini în care apărea în ipostaze intime o femeie din Bistrița, cu care ar fi avut în trecut o relație de prietenie.
„În urma perchezițiilor au fost descoperite și ridicate, în vederea continuării cercetărilor, 20 de adaptoare și carduri de memorie, telefoane mobile, un laptop, precum și înscrisuri cu valoare probatorie pentru cauză.
Tot ieri, bărbatul bănuit de comiterea faptelor a fost condus la audieri, fiind ulterior reținut de polițiști pentru 24 de ore. Astăzi, 29 mai, acesta va fi prezentat Parchetului de pe lângă Judecătoria Bistrița, în vederea dispunerii unei noi măsuri preventive”, a transmis sursa citată.
Suportul tehnic și de specialitate a fost asigurat de Direcția de Operațiuni Speciale din Poliția Română.
Acțiunile au beneficiat de sprijinul polițiștilor de la Serviciul Criminalistic și al luptătorilor de la Serviciul pentru Acțiuni Speciale.
În acest caz, polițiștii Serviciului de Investigații Criminale continuă cercetările.